હિન્દુ જનપ્રતિનિધિઓના જણાવ્યા પ્રમાણે આવા અપરાધ સાયબર કાનૂન અંતર્ગત આવે છે અને આવા ગુનેગારોને સજા મળવી જોઈએ. સાંસદ રમેશલાલના જણાવવા પ્રમાણે છેલ્લા બે સપ્તાહથી હિન્દુ સમુદાય વિરુદ્ધ સોશિયલ મીડિયામાં ઝુંબેશ ચલાવવામાં આવી રહી છે. પાકિસ્તાનમાં છેલ્લાં કેટલાંક વર્ષોથી હિન્દુઓ પ્રત્યે સંવેદનશીલતાનો માહોલ સર્જાયો છે. એ માહોલને ચૂંટણીના સમયમાં બગાડવાનો પ્રયત્ન થઈ રહ્યો હોય એવું લાગે છે. પાકિસ્તાનની સુપ્રીમ કોર્ટની દરમિયાનગીરીથી ત્યાંના કટાસરાજ સ્થિત હિન્દુ તીર્થનો પુનરોદ્ધાર કરવામાં આવી રહ્યો છે. એ સિવાય પણ કેટલાંક મંદિરો ખોલી નાખવામાં આવ્યાં છે. પંજાબ યુનિવર્સિટી લાહોરમાં સીમિત સ્તરે હિન્દી વિભાગ શરૃ કરાયો છે. આ વખતે સિંઘ ક્ષેત્રના હિંગળાજ તીર્થ પર પણ ભારે રોશની કરાઈ અને મુલાકાતી શ્રદ્ધાળુઓની સંખ્યામાં પણ વધારો થયો. રાવલપિંડીના એક મંદિરમાં નવરાત્રિ વખતે દેવીપૂજન પણ થયું અને કેટલીક મુસ્લિમ કન્યાઓને પણ પૂજવામાં આવી.